
Til

udvalgets medlemmer og stedfortrædere

Louis Michel: Nyt bredere mandat på vej for EU-konvents arbejde med Unionens fremtid 

Det belgiske EU-formandskab ønsker at reformulere de fire Nice-spørgsmål for den kommende regeringskonference til et bredere ”mandat” end ellers forudset i Nicetraktatens erklæring nr. 23, når Unionens fremtid skal diskuteres i det kommende EU-konvent
.

Den belgiske udenrigsminister Louis Michel understregede således på Europa-Parlamentets minisession i Bruxelles den 28. november, at det belgiske EU-formandskab i Laeken-erklæringen vil ligge op til at reorganisere dagsordenen for det kommende konvents arbejde til at handle om: 

1) Unionens målsætninger og indholdet af dens politikker, 

2) Opdeling af kompetencen mellem EU og medlemsstaterne, 

3) EU-systemets demokratiske legitimitet 

4) Unionens kapacitet til at træffe beslutninger og føre politikkerne.

Louis Michel forklarede, at det belgiske formandskab under hver af de fire overskrifter i Laeken-erklæringen desuden har formuleret en stribe såkaldt  ”åbne neutrale spørgsmål”, der skal fungere som en slags retningslinier for hvilke emner, der drøftes i konventet. De fire nye overskrifter lægger op til en væsentlig bredere dagsorden for debatten om unionens fremtid, hvilket betyder, at også gamle kendinge såsom kvalificeret flertal, mere lovgivningsmagt til Europa-Parlamentet, direkte valg af Kommissionsformanden eller spørgsmålet om indførelsen af en europæisk valgkreds i forbindelse med valg til Europa-Parlamentet, vil kunne tages op. 

Louis Michel understregede dog samtidigt overfor Europa-Parlamentet, at mandatet for konventets arbejde ikke må fortolkes som den kommende regeringskonferencens mandat. ”Mandatet for regeringskonferencen vil blive besluttet i overensstemmelse med de eksisterende traktatmæssige procedurer”, understregede Michel.

I. Forberedelserne af regeringskonferencen i 2004

”Med hensyn til hvordan forberedelserne af regeringskonferencen skal foregå, er medlemslandene ved at være enige om det meste”, erklærede Michel.

Konventets første møde skal afholdes  i marts 2002 under spansk EU-formandskab. Belgierne planlægger derefter at kunne afslutte konventets arbejdet under græsk EU-formandskab i juni 2003. En regeringskonference skal derefter vedtage den nye EU-traktat. Der er dog endnu ikke enighed om, hvor lang en pause der skal være mellem afslutningen af konventets arbejde og regeringskonferencens start. Både Europa-Parlamentet og Kommissionen ønsker så kort en pause som muligt og en kort regeringskonference under italiensk formandskab i december, så den nye traktat kan ligge klar forud for europaparlamentsvalgene i juni 2004. Som det tyske medlem af Europa-Parlamentet, Jo Leinen fra PSE-gruppen, udtrykte det: ”sommerpausen i august må være nok”.

Konventets sammensætning

Ifølge Louis Michel er der også enighed mellem regeringerne om konventets sammensætning. Det vil komme til at bestå af:

· 1 repræsentant fra hver af medlemslandenes regeringer, 

· 2 fra hvert af de nationale parlamenter, 

· 1 fra Kommissionen samt 

· 16 fra Europa-Parlamentet.

 Der er endnu ikke helt enighed om ansøgerlandenes deltagelse i konventet. Belgierne foreslår, at de bliver repræsenteret som observatører med taleret,  med en person fra hver regering og to fra hvert parlament. De ansøgerlande, der når at afslutte deres tiltrædelsesforhandlinger, vil dog kunne deltage i den endelige godkendelse af Konventets ”dokument”. Belgierne foreslår ligeledes, at Regionsudvalget skal deltage med 6 observatører. Tre af disse foreslås hentet fra regioner med lovgivende kompetence (f.eks. regionerne i Tyskland, Italien, Storbritannien eller Belgien). 

Europa-Parlamentet krævede overfor den belgiske EU-formand en stærkere repræsentation i konventet, idet man mener, at når ansøgerlandene kommer med i konventet (som observatører) bør Europa-Parlamentets repræsentation øges tilsvarende.

Louis Michel svarede, at han var positiv overfor at imødekomme Europa-Parlamentets krav om flere medlemmer i konventet. Han rådede dog alligevel Europa-Parlamentet til at afstå fra kravet, da han ellers frygtede, at de nationale parlamenter også ville kræve en stærkere repræsentation, og man så risikerede at få et for stort og uarbejdsdygtigt konvent. 

Konventets ledelse

Louis Michel fastslog, at konventets formand vil blive udpeget af Det Europæiske Råd i Laeken. Der tales i øjeblikket meget om en fransk formand. Den franske præsident Jacques Chirac har offentligt støttet den tidligere franske præsident Valéry Giscard d´Estaing, men også den tidligere kommissionsformand Jacques Delors nævnes
. Endeligt sættes den tidligere finske præsident Martti Ahtiisari også i forbindelse med formandsposten.

Belgierne lægger op til, at Konventet selv skal organisere sit arbejde. Et præsidium skal sammen med formanden lede arbejdet i konventet. Ifølge Michel er der her enighed blandt EU-landenes udenrigsministrer om, at præsidiet skal sammensættes af en repræsentant fra rådsformandskabet, 1 fra et nationalt parlament, 1 fra Europa-Parlamentet og 1 fra Kommissionen. Der er dog fortsat lande, der mener at disse fire skal suppleres med 1 repræsentant fra det kommende rådsformandskab. 

Europa-Parlamentet kræver to repræsentanter i præsidiet til sig selv og til de nationale parlamenter.

Vedtagelsen af grundtraktaten

Belgierne foreslår, at den endelige tekst fra Konventet bliver en tekst, der skitserer forskellige prioriterede optioner for de emner, der ikke kan opnås enighed om i Konventet. 

Det skal så være op til konventets formand sammen med præsidiet at afslutte drøftelserne i konventet, når han skønner, at der er opnået ”tilstrækkelig konsensus” om et forslag til forfatning eller grundtraktat. 

Europa-Parlamentet kræver, at konventet udarbejder ”et enkelt og samlet forslag, der forelægges regeringskonferencen som det eneste forhandlings- og beslutningsgrundlag.

Konventets sekretariat

Endeligt meddelte Louis Michel, at Rådsgeneralsekretariatet skal fungere som sekretariat for konventet. Efter krav fra Europa-Parlamentet er belgierne dog også villige til at inddrage embedsmænd fra Kommissionen og Europa-Parlamentet. Louis Michel foreslog ligeledes, at de nationale parlamenter inddrages
.

II. Europa-Parlamentets betænkning:

Europa-Parlamentet var i det store hele tilfreds med Louis Michels redegørelse på minisessionen i Bruxelles den 28. november for, hvordan forberedelserne af regeringskonferencen skal foregå. 

Et overvældende flertal i Europa-Parlamentet vedtog dagen efter betænkningen om ”Unionens fremtid” fra Parlamentets forfatningsudvalg. 

398 medlemmer stemte for beslutningen, mens 77 stemte imod og 19 undlod at stemme. Vedtagelsen er vedlagt denne note.

Lang ønskeseddel fra Parlamentet

Europa-Parlamentet krævede i sin beslutning en omfattende traktatreform. 

Først og fremmest ønsker man en gennemgribende institutionel reform, som går ud over hvad stats- og regeringscheferne opnåede enighed om i Nice. Man skal igen se på spørgsmålene om kvalificeret flertal og mere europaparlamentsindflydelse på EU-lovgivningen (i form af udvidet anvendelse af den ”fælles beslutningsprocedurer” i TEF artikel 251).

Også den fælles udenrigs- og sikkerhedspolitik, udviklingen af et fælles europæisk rum for ”frihed, sikkerhed og retfærdighed”, mere europaparlamentsindflydelse på ØMU’en og den fælles handelspolitik er blandt de emner, som Europa-Parlamentet ønsker drøftet i konventet. 

Parlamentet kræver ligeledes sin magt som budgetmyndighed styrket ved, at man ophæver adskillelsen mellem obligatoriske og ikke-obligatoriske udgifter på EU’s budget.

Parlamentet ønsker præsidium med på regeringskonferencen 

Konventets formand bør ifølge Parlamentet vælges af konventet selv. 

Han bør støttes af et stort præsidium bestående af to repræsentanter fra Europa-Parlamentet, to fra de nationale parlamenter, rådsformanden og en repræsentant fra det efterfølgende rådsformandskab samt en fra Kommissionen. 

Europa-Parlamentet kræver desuden, at alle præsidiets medlemmer skal kunne deltage i forhandlingerne på den efterfølgende regeringskonference.

Parlamentet finder det samtidig nødvendigt, at regeringskonferencen afsluttes allerede i december 2003, så den færdige forfatning eller grundtraktat kan blive en del af valgkampen op til europaparlamentsvalgene i juni 2004. 

Med venlig hilsen

Morten Knudsen

BILAG: 

EP’S BESLUTNING fra den 29. november om Unionens fremtid

A5-0368/2001 

Europa-Parlamentets beslutning om den konstitutionelle proces og Unionens fremtid (2001/2180(INI))

Europa-Parlamentet,
- der henviser til den traktat, der undertegnedes i Nice den 26. februar 2001, særlig erklæring nr. 23 om Unionens fremtid,

- der henviser til Kommissionens meddelelse om, hvordan debatten om EU's fremtid bedst kan foregå (KOM(2001) 178),

- der henviser til det svenske formandskabs rapport om debatten om EU's fremtid forelagt Det Europæiske Råd i Gøteborg,

- der henviser til sin beslutning af 31. maj 2001 om Nice-traktaten og Den Europæiske Unions fremtid(1),

- der henviser til sin beslutning af 25. oktober 2000 om en konstitutionalisering af traktaterne(2),

- der henviser til rapporter fra Det Europæiske Råd om Den Europæiske Unions fremskridt i 2000,

- der henviser til forslag til beslutning om en højtstående repræsentant ved Kommissionen (B5-0680/2000),

- der henviser til forretningsordenens artikel 163,

- der henviser til betænkning fra Udvalget om Konstitutionelle Anliggender og udtalelser fra Udvalget om Økonomi og Valutaspørgsmål og Udvalget om Retlige Anliggender og det Indre Marked (A5-0368/2001),

A. der henviser til erklæring nr. 23 vedføjet Nice-traktaten, ifølge hvilken der forud for reformen af traktaterne i 2004 skal foregå en ny, åben og offentlig forberedelsesproces,

B. der henviser til, at den offentlige debat, som har været i gang i hele 2001, har vist stor konsensus omkring en ny metode for reform af traktaterne baseret på arbejdet i et konvent, der skulle forberede regeringskonferencen,

C. der henviser til, at dialogen med borgerne, som den hidtil er foregået, er utilstrækkelig, og at den derfor må intensiveres og udvides under hele traktatreformprocessen,

D. der henviser til høringen af medlemsstaternes og kandidatlandenes nationale parlamenter i Bruxelles den 10. og 11. juli 2001,

E. der henviser til, at de seneste internationale begivenheder indebærer, at Unionen igen snarest bør behandle de problemstillinger, der er forbundet med den eksterne og interne sikkerhed,

F. der henviser til sin udtalelse om Nicetraktaten, som nærværende beslutning er en opfølgning af og et supplement til, og til, at Nicetraktatens svage punkter afspejler den nuværende uheldige tendens til mellemstatsligt samarbejde og den deraf følgende svækkelse af fællesskabsmetoden,

G. der henviser til, at de europæiske borgere først og fremmest ønsker, at Unionens grundlæggende politikker og procedurer udformes på en sådan måde, at Unionen bliver mere demokratisk, mere effektiv, mere gennemskuelig, mere aktiv og mere socialt orienteret,

H. der henviser til, at et af målene for den næste reform bør være at sikre, at borgerne fuldt ud støtter den europæiske integrationsproces, hvilket kræver, at de får fuld klarhed over, hvem der gør hvad i Unionen, hvad Unionen bør gøre og hvordan,

I. der henviser til, at der i alle tilfælde, hvor der i Unionens nye konstitutionelle traktat henvises til fysiske personer, skal anvendes både hunkøn og hankøn (princippet om kønsneutralitet), og at dette princip ligeledes bør finde anvendelse på nærværende beslutning.

Udfordringer forbundet med Europas fremtid
1. gentager sit ønske om en Europæisk Union, som opfylder sin grundlæggende rolle som en union af folk og stater, og som giver et reelt og varigt svar på demokrati-, legitimitets-, åbenheds- og effektivitetskravene, som er uomgængelige, hvis de europæiske integrationsbestræbelser skal komme videre, navnlig med henblik på udvidelsen, idet Unionens demokratiske karakter under ingen omstændigheder må tilsidesættes til fordel for større effektivitet; mener, at målet for regeringskonferencen i 2003 skal være en forfatning for Den Europæiske Union;

2. minder om, at de fire emner, der nævnes i erklæring nr. 23 vedføjet Nice-traktaten, ikke er udtømmende; mener derfor, at den kommende reforms omfang og dermed valget af emner, som konventet skal beskæftige sig med, skal tage udgangspunkt i en tilbundsgående og nøje analyse af Unionens fordele og ulemper samt dens rolle i det 21. århundrede;

3. mener, at bortset fra de fire emner, der nævnes i erklæring 23, som vil blive behandlet i særskilte beslutninger, vil politiske, økonomiske og sociale fremskridt, sikkerhed og velfærd for de europæiske folk og borgere samt en bekræftelse af Unionens rolle på verdensplan forudsætte:

a) etablering af en udenrigs-, sikkerheds- og forsvarspolitik, der omfatter en definition af FUSP's og det fælles forsvars principper og generelle retningslinjer, og hvis mål blandt andet er bekæmpelse af terrorisme,

b) integration af FUSP i fællesskabssøjlen, idet alle bestemmelser, som vedrører de forskellige aspekter af udenrigspolitikken samles under et fælles kapitel,

c) anerkendelse af Unionens status som juridisk person,

d) konsolidering i traktaten af de grundlæggende rettigheder, borgernes rettigheder og enhver anden bestemmelse, som direkte eller indirekte vedrører de europæiske institutioners aktion til fordel for personer som indehavere af grundlæggende rettigheder,

e) fjernelse af det demokratiske underskud, der i dag kendetegner ØMU'en, og etablering af et afbalanceret økonomisk og monetært system gennem en konsolidering af politikken for økonomisk og social samhørighed samt øget samordning af medlemsstaternes økonomiske politik,

f) udvikling af Union til et virkeligt rum med frihed, sikkerhed og retfærdighed, herunder navnlig: 

- sammenlægning inden for fællesskabsrammen af det retlige og politimæssige samarbejde med strafferetsområdet og samarbejdet på det civilretlige område samt foranstaltningerne i forbindelse med den fri bevægelighed for personer såvel som andre foranstaltninger til beskyttelse af borgernes grundlæggende rettigheder inden for Unionen,

- anerkendelse af Domstolens kompetence i forbindelse med alle foranstaltninger i tilknytning til gennemførelsen af et sådant område med frihed, sikkerhed og retfærdighed,

- integration af Eurojust og Europol i Unionens institutionelle ramme,

- oprettelse af et europæisk statsadvokatur under Domstolen;

4. påpeger, at de institutionelle reformer ikke er et afsluttet kapitel og mener, at dagsordenen for reformen af traktaterne bør omfatte punkter, der ikke blev behandlet eller løst i Nicetraktaten, og som er absolut nødvendige for at sikre, at Unionens institutioner kan fungere på en mere demokratisk og effektiv måde, såsom:

a) ajourføring af funktionerne under Det Europæiske Råd, Rådet (alm. anliggender) og de forskellige fagministre forsamlet i Rådet,

b) fastlæggelse af ordningen for udpegning af formandskabet for Det Europæiske Råd, Rådet (alm. anliggender) og de forskellige fagministre forsamlet i Rådet,

c) forenkling af lovgivningsprocedurerne, hvis anvendelse bør være gennemskuelig, idet det generelle princip på lovgivningsområdet bør være afstemning ved kvalificeret flertal i Rådet og fælles beslutningstagning med Europa-Parlamentet, således at demokratiet i Unionen styrkes; mener desuden, at Rådets drøftelser og afgørelser om europæisk lovgivning bør være offentlige;

d) ophævelse af sondringen mellem obligatoriske og ikke-obligatoriske udgifter og følgelig anvendelse af budgetbehandlingsproceduren for de ikke-obligatoriske udgifter på hele budgettets udgiftsdel og optagelse i Unionens budget af Den Europæiske Udviklingsfond,

e) oprettelse af en uafhængig europæisk anklagemyndighed, som skal foretage den strafferetlige forfølgning i forholdet til de ansvarlige retlige myndigheder i medlemsstaterne som led i beskyttelsen af Fællesskabets finansielle interesser;

f) indførelse af et normhierarki,

g) sikring af Europa-Parlamentets fulde deltagelse i den fælles handelspolitik, i de eksterne økonomiske forbindelser og i gennemførelse og udvikling af et styrket samarbejde,

h) Europa-Parlamentets valg af Kommissionens formand,

i) udpegning af medlemmerne af Domstolen og Retten i Første Instans ved kvalificeret flertal og med samstemmende udtalelse fra Europa-Parlamentet;

5. afgiver senere detaljeret udtalelse om reformernes rækkevidde i form af beslutninger stilet til konventet;

Konventets sammensætning
6. kræver, at der nedsættes et konvent, hvis sammensætning skal afspejle den europæiske, politiske pluralisme, og at det nationale og europæiske parlamentariske element i vid udstrækning skal være repræsenteret, som det var tilfældet med det konvent, der forberedte charteret om de grundlæggende rettigheder; mener, at et sådant konvent kan udgøre en nyskabelse, som er nødvendig for en tilfredsstillende gennemførelse af en demokratisk reform af Unionen;

7. mener, at konventet bør sammensættes i henhold til samme princip som det konvent, der udarbejdede ovennævnte charter, og at forholdet mellem Parlamentets medlemmer og de øvrige parters medlemmer bør forblive uændret;

8. anser det for absolut nødvendigt, at kandidatlandene inddrages i forberedelsen af reformen af traktaterne, og at de følgelig deltager i konventet som faste observatører med to repræsentanter for de enkelte staters parlamenter og en repræsentant for hver regering;

9. foreslår, at Domstolen får ret til at udnævne en observatør til konventet; mener, at Regionsudvalget og Det Økonomiske og Sociale Udvalg skal deltage i konventet med to faste observatører for hvert organ, for på den måde at inddrage de regionale og lokale myndigheder og repræsentanterne for de forskellige grupper inden for det økonomiske og sociale liv;

10. påpeger, at Parlamentet ved sammensætningen af sin egen delegation vil bestræbe sig på at sikre en passende repræsentation af begge køn, og opfordrer de øvrige deltagere til at lade sig inspirere af dette princip ved udnævnelsen af deres repræsentanter;

11. mener, at konventets arbejde, hvis det skal være effektivt, skal styres af et præsidium med kollegialt styre bestående af formanden, Kommissionens repræsentant, to medlemmer valgt af repræsentanterne for de nationale parlamenter, to repræsentanter for Europa-Parlamentet samt af en repræsentant for det nuværende og det kommende rådsformandskab;

12. mener, at konventets formand skal spille en vigtig rolle, og mener derfor, at det skal dreje sig om en anerkendt politisk personlighed på europæisk plan med parlamentarisk erfaring; mener, at formanden skal vælges af konventet;

13. mener, at præsidiet skal varetage de regelmæssige forbindelser med Det Europæiske Råd;

14. mener, at præsidiet efter afslutningen af konventets arbejde bør tage fuldgyldigt og aktivt del i arbejdet på alle stadier og niveauer under regeringskonferencen, som skal iværksætte den traktatreform, der er forberedt af konventet;

Konventets arbejdsmetode
15. mener, at konventet skal have beføjelse til at træffe afgørelse om tilrettelæggelsen af sit arbejde, idet formanden bistået af præsidiet skal være ansvarlig for gennemførelsen af procedureafgørelser, som de fire parter har truffet ved konsensus;

16. anser det for nyttigt, at konventet bistås af et interinstitutionelt sekretariat, der udstyres med omfattende midler på bl.a. det budgetmæssige og personalemæssige område, således at det kan sikre en tilfredsstillende afvikling af de redaktionelle og rådgivningsmæssige opgaver;

17. anser det for væsentligt, at konventet arbejder helt åbent, dels hvad angår debatter og forhandlinger, dels hvad angår dokumenter, hvor der skal gøres alt for at sikre borgerne aktindsigt;

18. anser det for absolut nødvendigt, at Europa-Parlamentet, de nationale parlamenter og alle europæiske institutioner sideløbende med arbejdet i konventet fører en aktiv dialog med alle borgere, således at de kan tage hensyn til de spørgsmål, der optager offentligheden;

19. støtter fuldt ud det forslag om et forum for civilsamfundet, som det belgiske formandskab fremsatte på det uformelle rådsmøde i Genval med det formål at sikre, at konventet er i tæt kontakt med borgerne, således at resultatet af arbejdet tager hensyn til den usikkerhed, de ideer og de prioriteringer for fremtiden, som civilsamfundet giver udtryk for; foreslår, at konventet med dette formål for øje også afholder offentlige høringer i medlemsstaterne;

Konventets mandat og tidsplan
20. anser det for at være af grundlæggende betydning for en effektiv reform af Unionen, at konventet udstyrer sig med en beslutningsprocedure, som giver det mulighed for ved konsensus at udarbejde et enkelt og samlet forslag, der forelægges regeringskonferencen som det eneste forhandlings- og beslutningsgrundlag;

21. ønsker, at konventet går i gang med sit arbejde omgående efter Det Europæiske Råd i Laeken og afslutter det så tidligt, at regeringskonferencen kan afsluttes i 2003 under det italienske formandskab, således at den nye traktat kan vedtages i december samme år, hvorved EU-valget i 2004 kan komme til at give den europæiske integrationsproces en demokratisk impuls, ligesom Kommissionen og det selv vil få de bedst mulige betingelser for at deltage i processen; er af den opfattelse, at tidsrummet mellem forelæggelsen af konventets resultater og det indledende topmøde bør være så kort som muligt og under ingen omstændigheder længere end tre måneder;

22. pålægger sin formand at sende denne beslutning til Rådet og Kommissionen samt medlemsstaternes og kandidatlandenes stats- og regeringschefer og parlamenter.



(1)Vedtagne tekster, punkt 4.
(2) EFT C 197 af 12.7.2001, s. 186.

� I Nicetraktatens erklæring nr. 23 blev det fastlagt, at en regeringskonference i 2004 skal vedtage en ny EU-traktat, der bl.a. bør ser på følgende fire spørgsmål: 1) fastlæggelse af en mere præcis afgrænsning af kompetencefordelingen mellem medlemsstaterne og EU, 2) status for EU’s grundrettighedscharter, 3) en forenkling af traktaterne uden at ændre deres indhold og 4) de nationale parlamenters rolle i den fremtidige europæiske arkitektur.


� SE bl.a. Financial Times – Deutschland. Den 23. november 2001.


� Erfaringerne fra udarbejdelsen af EU’s grundrettighedscharter i 1999-2000 viste, at sekretariatet har en del indflydelse på resultatet. Europa-Parlamentet har derfor krævet, at få medarbejdere med i sekretariatet. I Louis Michels tale er de nationale parlamenter taget med i sekretariatet, men i udkastet til Laeken-erklæring er det kun Europa-Parlamentet og Kommissionen, der skal supplere Rådssekretariatet.





